CELEX: 22014D0820
Language: mt
Date: 2014-10-24 00:00:00
Title: 2014/820/UE: Deċiżjoni Nru 1/2014 tal-Kunsill Konġunt tal-CARIFORUM-UE tal- 24 ta' Ottubru 2014 stabbilit bil-Ftehim ta' Sħubija Ekonomika bejn l-Istati tal-CARIFORUM, minn naħa waħda, u l-Komunità Ewropea u l-Istati Membri tagħha, min-naħa l-oħra, rigward il-parteċipazzjoni fil-Kumitat Konsultattiv tal-CARIFORUM-UE

20.11.2014   
            
            
               MT
            
            
               Il-Ġurnal Uffiċjali tal-Unjoni Ewropea
            
            
               L 333/26
            
         DEĊIŻJONI Nru 1/2014 TAL-KUNSILL KONĠUNT TAL-CARIFORUM-UE
   tal-24 ta' Ottubru 2014
   stabbilit bil-Ftehim ta' Sħubija Ekonomika bejn l-Istati tal-CARIFORUM, minn naħa waħda, u l-Komunità Ewropea u l-Istati Membri tagħha, min-naħa l-oħra, rigward il-parteċipazzjoni fil-Kumitat Konsultattiv tal-CARIFORUM-UE
   
      (2014/820/UE)
   
   IL-KUNSILL KONĠUNT TAL-CARIFORUM-UE,
   Wara li kkunsidra l-Ftehim ta' Sħubija Ekonomika bejn l-Istati tal-CARIFORUM, min-naħa waħda, u l-Komunità Ewropea u l-Istati Membri tagħha, min-naħa l-oħra (“il-Ftehim”), u b'mod partikolari l-Artikolu 232(2) tiegħu,
   Billi fid-dawl tal-għanijiet stabbiliti fl-Artikolu 1 tal-Ftehim, u l-impenn lejn il-monitoraġġ tiegħu previst fl-Artikolu 5 tal-Ftehim, huwa xieraq li tiġi determinata l-parteċipazzjoni fil-Kumitat Konsultattiv tal-CARIFORUM-UE,
   ADOTTA DIN ID-DEĊIŻJONI:
   Artikolu 1
   1.   Il-Kumitat Konsultattiv tal-CARIFORUM-UE (“il-Kumitat”) għandu jkun magħmul minn erbgħin (40) rappreżentant permanenti ta' organizzazzjonijiet tas-soċjetà ċivili kif ġej:
   
               (a)
            
            
               ħamsa u għoxrin (25) li jirrappreżentaw organizzazzjonijiet li jinsabu fl-Istati tal-CARIFORUM; u
            
         
               (b)
            
            
               ħmistax (15) li jirrappreżentaw organizzazzjonijiet li jinsabu fl-Unjoni Ewropea.
            
         2.   F'kull sett ta' rappreżentanti msemmija hawn fuq, ikun hemm rappreżentanza bbilanċjata ta':
   
               (a)
            
            
               l-organizzazzjonijiet ta' min jimpjega,
            
         
               (b)
            
            
               trade unions,
            
         
               (c)
            
            
               organizzazzjonijiet oħra ekonomiċi, soċjali u mhux governattivi, inklużi organizzazzjonijiet għall-iżvilupp u organizzazzjonijiet ambjentali; u
            
         
               (d)
            
            
               il-komunità akkademika.
            
         3.   Ir-rappreżentanti permanenti għandhom iservu għal sentejn. Għandhom jiġu żgurati kompetenzi esperti rilevanti u r-rappreżentanza ġeografika u settorjali wiesgħa.
   4.   Għall-finijiet ta' din id-Deċiżjoni, “organizzazzjonijiet tas-soċjetà ċivili” tinkludi istituzzjonijiet, assoċjazzjonijiet, fondazzjonijiet, gruppi ta' promozzjoni u entitajiet oħra ta' natura mhux governattiva li ma għandhomx skop ta' qligħ u li huma kapaċi jipprovdu pariri jew jikkontribwixxu informazzjoni speċjalizzata dwar kwistjonijiet koperti mill-Ftehim, kif ukoll rappreżentanti tal-komunità akkademika.
   5.   Organizzazzjoni titqies li tkun fit-territorju ta' wieħed mill-Istati tal-CARIFORUM jew tal-Unjoni Ewropea jekk tali organizzazzjoni jkollha l-uffiċċju statutorju, it-tmexxija u l-kontroll ċentrali fit-territorju ta' wieħed mill-Istati tal-CARIFORUM jew tal-Unjoni Ewropea skont ma jkun il-każ.
   Artikolu 2
   1.   Il-Kumitat għandu jkun kompost mill-Kunsill Konġunt tal-CARIFORUM-UE tar-rappreżentanti ta' organizzazzjonijiet tas-soċjetà ċivili magħżula skont l-Artikolu 1 mill-Unjoni Ewropea u mill-Istati tal-CARIFORUM, rispettivament.
   2.   Il-Kunsill Konġunt tal-CARIFORUM-UE jista' wkoll jimmodifika l-lista tal-membri fejn meħtieġ.
   3.   Kull post vakanti fis-sħubija tal-Kumitat ma għandux jinvalida l-kostituzzjoni tal-Kumitat jew inaqqas id-dritt tal-membri li jifdal milli jaġixxu.
   4.   Maġġoranza tal-membri magħżula mill-Unjoni Ewropea u maġġoranza ta' membri magħżula mill-Istati tal-CARIFORUM għandha tikkostitwixxi kworum tal-Kumitat.
   Artikolu 3
   Ir-rappreżentanti permanenti jistgħu jirċievu assistenza finanzjarja għat-twettiq ta' dmirijiethom fil-Kumitat.
   Artikolu 4
   Kull organizzazzjoni li tissodisfa r-rekwiżiti tal-paragrafu 1 tal-Artikolu 232 tal-Ftehim tista' tattendi l-laqgħat tal-Kumitat bħala osservatur.
   Artikolu 5
   Il-Kumitat Ekonomiku u Soċjali Ewropew għandu jservi ta' segretarjat tal-Kumitat għal perijodu inizjali li jintemm fil-31 ta' Diċembru 2014. Wara din id-data, organizzazzjoni jew entità magħżula mill-Istati tal-CARIFORUM segwita minn organizzazzjoni jew entità magħżula mill-Unjoni Ewropea għandha taġixxi fuq bażi alternata għal perijodi ta' 12-il xahar bħala s-segretarjat tal-Kumitat.
   Artikolu 6
   Din id-Deċiżjoni għandha tidħol fis-seħħ fl-24 ta' Ottubru 2014.
   
      Magħmul f'Georgetown, l-24 ta' Ottubru 2014.
      
         
            Għall-Istati tal-CARIFORUM
         
         C. RODRIGUES-BIRKETT
      
      
         
            Għall-Parti tal-UE
         
         K. DE GUCHT